CELEX: 52020PC0331
Language: lt
Date: 2020-07-23
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio

EUROPOS KOMISIJA
            Briuselis, 2020 07 23
            COM(2020) 331 final
            2020/0149(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                  1
                (PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai nuspręsti leisti bet kuriai valstybei narei imtis specialių priemonių, kuriomis nukrypstama nuo tos direktyvos nuostatų, kad būtų supaprastinta PVM rinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2020 m. kovo 13 d.) Rumunija paprašė pratęsti nuo PVM direktyvos 168 straipsnio nukrypti leidžiančios nuostatos taikymą, kad galėtų toliau riboti teisę atskaityti pirkimo PVM, taikomą išlaidoms, susijusioms su motorinėmis transporto priemonėmis. Vadovaudamasi PVM direktyvos 395 straipsnio 2 dalimi, 2020 m. balandžio 2 d. raštu Komisija apie Rumunijos prašymą pranešė kitoms valstybėms narėms. 2020 m. balandžio 3 d. raštu Komisija pranešė Rumunijai turinti visą informaciją, kuri, jos nuomone, yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               PVM direktyvos 168 straipsnyje numatyta, kad apmokestinamasis asmuo turi teisę atskaityti PVM, mokėtiną už apmokestinamųjų sandorių tikslu įsigytas prekes ir paslaugas. Tos direktyvos 26 straipsnio 1 dalies a punkte reikalaujama prekių, kurios yra įmonės turto dalis, naudojimą asmeninėms reikmėms laikyti paslaugų teikimu už atlygį, jeigu PVM už šias prekes gali būti įtrauktas į PVM atskaitą. Pagal šią sistemą galima susigrąžinti iš pradžių atskaitytą PVM, susijusį su naudojimu asmeniniais tikslais. 
            
            
               Lengvųjų automobilių atveju šią sistemą taikyti sudėtinga, visų pirma todėl, kad sunku nustatyti, kada automobiliai naudojami asmeniniais, o kada – verslo tikslais. Kai duomenys apie tokį naudojimą yra registruojami, įmonei ir administratoriui tenka papildoma našta, nes reikia juos tvarkyti ir tikrinti. 
            
            
               Remiantis Tarybos įgyvendinimo sprendimu 2012/232/ES
                  2
               , šiuo metu Rumunijai leidžiama iki 50 % apriboti teisę atskaityti PVM, sumokėtam perkant, įsigyjant Bendrijoje, importuojant, nuomojant ar įsigyjant išperkamosios nuomos būdu variklines kelių transporto priemones, taip pat už su tuo susijusias išlaidas. Šis apribojimas netaikomas tam tikrų kategorijų transporto priemonėms, kaip antai transporto priemonėms, kurias naudoja tik pagalbos tarnybos, apsaugos arba pasiuntinių tarnybos, transporto priemonėms, kurias naudoja pardavimo ir pirkimo atstovai ir kuriomis teikiamos taksi paslaugos, transporto priemonėms, kurias naudoja vairavimo mokyklos vairavimo pamokoms, naudojamoms nuomai arba išperkamajai nuomai, arba naudojamoms kaip prekės prekybos tikslais. Be to, įmonėms nereikia įtraukti į apskaitą mokesčio už transporto priemonės naudojimą asmeninėms reikmėms. Tarybos įgyvendinimo sprendimu 2015/156/ES
                  3
                Rumunijai buvo leista toliau taikyti specialią priemonę iki 2017 m. gruodžio 31 d. Šio sprendimo galiojimo laikotarpis 2017 m. lapkričio 7 d. Tarybos įgyvendinimo sprendimu (ES) 2017/2012
                  4
                buvo pratęstas iki 2020 m. gruodžio 31 d. 
            
            
               Rumunija paprašė pratęsti leidimą riboti pirminę teisę į atskaitą nustatyta procentine dalimi, kad įmonėms nereikėtų tvarkyti mokesčių už naudojimą asmeniniais tikslais apskaitos. Rumunija informavo Komisiją, kad priemonės pratęsimo pagrindas yra iš esmės tas pats, kaip apibūdintas pradiniame prašyme. Pagal Tarybos sprendimo 2012/232/ES 4 straipsnio 2 dalį Rumunija pateikė Rumunijos taikomos atskaitos ribos ataskaitą. Rumunija tvirtina, kad priemonė atliko savo vaidmenį ir kad jei ji nebūtų pratęsta, greičiausiai šioje srityje vėl būtų imta slėpti mokesčius, kaip kad buvo prieš pradedant taikyti priemonę. Remiantis pateiktais duomenimis, mažosios įmonės Rumunijoje sudaro didelę dalį: 2017 m. 99,7 % visų įmonių, vykdančių veiklą pramonės sektoriuje, statybų sektoriuje ir paslaugų sektoriuje buvo mažosios ar vidutinės įmonės. Ne daugiau kaip devynis darbuotojus turinčios veiklą vykdančios įmonės sudarė 89,4 % visų ekonominės ir socialinės veiklos vykdytojų šiuose keturiuose sektoriuose. Rumunija teigia, kad iš esmės tokioms įmonėms priklausantys automobiliai yra dažnai naudojami tiek verslo, tiek asmeniniais tikslais.
            
            
               Iš Rumunijos pateiktos informacijos taip pat matyti, kad 50 % apribojimas vis dar atitinka tai, kaip Rumunijoje apmokestinamieji asmenys transporto priemones iš esmės naudoja verslo ir asmeniniais tikslais, todėl šis apribojimas turėtų būti toliau laikomas tinkamu. 
            
            
               Nukrypti leidžiančiai nuostatai reikėtų nustatyti galiojimo terminą iki 2023 m. gruodžio 31 d., kad būtų galima įvertinti, ar apribojimu atskaityti iki 50 % vis dar teisingai parodomas bendras pasidalijimas tarp naudojimo verslo ir asmeniniais tikslais. Bet koks prašymas pratęsti terminą kartu su ataskaita, kurioje peržiūrima taikoma procentinė dalis, turėtų būti pateiktas Komisijai ne vėliau kaip 2023 m. kovo 31 d. 
            
            
               •Suderinamumas su toje pačioje politikos srityje galiojančiomis nuostatomis
            
            
               Panašias nukrypti leidžiančias nuostatas, susijusias su teise į atskaitą, buvo leista taikyti ir kitoms valstybėms narėms. 
            
            
               PVM direktyvos 176 straipsnyje nurodyta, kad Taryba nustato išlaidas, už kurias PVM neatskaitomas. Kol tokios išlaidos nenustatytos, valstybėms narėms leidžiama ir toliau taikyti išimtis, galiojusias 1979 m. sausio 1 d. Todėl yra kelios esamos padėties nekeitimo nuostatos, kuriomis ribojama teisė atskaityti PVM, taikomą lengviesiems automobiliams. 
            
            
               
                  Nepaisant ankstesnių iniciatyvų nustatyti taisykles, kokių rūšių išlaidoms gali būti taikomas teisės atskaityti PVM apribojimas
                     5
                  , tokia nukrypti leidžianti nuostata yra tinkama, kol šios taisyklės bus suderintos ES lygmeniu. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis. 
            
            
               •Subsidiarumo principas (neišimtinės kompetencijos atveju) 
            
         
         
            
               Atsižvelgiant į PVM direktyvos, kuria grindžiamas pasiūlymas, nuostatas, jis priklauso išimtinei Sąjungos kompetencijai. Todėl subsidiarumo principas netaikomas. 
            
            
               •Proporcingumo principas
            
            
               Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
            
            
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su tam tikrų formų mokesčių slėpimu ar vengimu. Visų pirma, kadangi įmonės gali pasinaudoti galimybe deklaruoti ne visus įsipareigojimus, o mokesčių administratoriams tektų papildoma kilometražo tikrinimo našta, taikant 50 % apribojimą būtų supaprastintas PVM surinkimas konkrečiame sektoriuje.
               
            
            
               •Priemonės pasirinkimas
            
            
               
                  Siūloma priemonė – Tarybos įgyvendinimo sprendimas.
               
               
                  Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Rumunijos pateiktu prašymu ir skirtas tik šiai valstybei narei. 
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė. 
               
            
            
               •Poveikio vertinimas
            
            
               
                  Pasiūlymu siekiama kovoti su PVM sukčiavimu ir supaprastinti mokesčio surinkimo tvarką, todėl jo poveikis gali būti teigiamas tiek įmonėms, tiek administratoriams. Rumunija nurodė šį sprendimą kaip tinkamą priemonę, jis panašus į kitas anksčiau taikytas ir dabar taikomas nukrypti leidžiančias nuostatas.
               
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               
                  Pasiūlyme numatyta laikino galiojimo sąlyga. Nustatytas automatinis galiojimo terminas – 2023 m. gruodžio 31 d.
               
               
                  Jeigu Rumunija norėtų, kad šią nukrypti leidžiančią priemonę būtų leista toliau taikyti po 2023 m., ne vėliau kaip 2023 m. kovo 31 d. reikėtų pateikti Komisijai ataskaitą, kurioje būtų peržiūrėtas procentinės dalies apribojimas, ir prašymą leisti toliau taikyti tokią priemonę.
               
            
         
         
            
               2020/0149 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  6
               , ypač į jos 395 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 168 straipsnyje nustatoma apmokestinamojo asmens teisė atskaityti pridėtinės vertės mokestį (PVM), mokėtiną už jo įsigytas prekes ir paslaugas, jeigu jos naudojamos to asmens apmokestinamųjų sandorių tikslais. Tos direktyvos 26 straipsnio 1 dalies a punkte nustatyta, kad turto dalies naudojimas apmokestinamojo asmens arba jo darbuotojų privatiems poreikiams arba, platesne prasme, ne verslo tikslais turi būti laikomas paslaugų teikimu;
            
            
               (2)Tarybos įgyvendinimo sprendimu 2012/232/ES
                  7
                Rumunijai leista iki 2014 m. gruodžio 31 d. iki 50 % apriboti teisę atskaityti PVM, kuriuo apmokestinamas tam tikrų variklinių kelių transporto priemonių pirkimas, įsigijimas Bendrijoje, importas, nuoma arba išperkamoji nuoma ir su jomis susijusios išlaidos, įskaitant degalus, jei tokios transporto priemonės naudojamos ne tik verslo tikslais, ir atleisti apmokestinamuosius asmenis nuo prievolės laikyti, kad tokių transporto priemonių naudojimas ne verslo tikslais būtų laikomas paslaugų teikimu pagal Direktyvos 2006/112/EB 26 straipsnio 1 dalies a punktą; Tarybos įgyvendinimo sprendimu 2015/156/ES
                  8
                Rumunijai leista taikyti nukrypti leidžiančią priemonę iki 2017 m. gruodžio 31 d. Tarybos įgyvendinimo sprendimu (ES) 2017/2012
                  9
                Rumunijai buvo leista taikyti nukrypti leidžiančias priemones iki termino, kai įsigalioja Sąjungos taisyklės, kuriomis nustatomos su variklinėmis kelių transporto priemonėmis susijusios išlaidos, kurios negali būti įtrauktos į visą PVM atskaitą, arba 2020 m. gruodžio 31 d. – atsižvelgiant į tai, kuri data ankstesnė; 
            
            
               (3)raštu (jį Komisija užregistravo 2020 m. kovo 13 d.) Rumunija paprašė leidimo toliau taikyti priemonę, kuria nukrypstama nuo Direktyvos 2006/112/EB 26 straipsnio 1 dalies a punkto ir 168 straipsnio, kad su tam tikromis variklinėmis kelių transporto priemonėmis, kurios naudojamos ne tik verslo tikslais, susijusioms išlaidoms būtų galima taikyti teisės į PVM atskaitą apribojimą; 
            
            
               (4)su variklinėmis kelių transporto priemonėmis, kurios naudojamos ne tik verslo tikslais, susijusioms išlaidoms, kurioms galima taikyti atskaitą, taikant fiksuotą procentinę normą supaprastinama PVM surinkimo procedūra;
            
            
               (5)remdamasi Direktyvos 2006/112/EB 395 straipsnio 2 dalies antra pastraipa, Komisija 2020 m. balandžio 2 d. raštu pranešė kitoms valstybėms narėms apie Rumunijos prašymą. 2020 m. balandžio 3 d. raštu Komisija pranešė Rumunijai turinti visą informaciją, kuri, jos nuomone, yra būtina prašymui įvertinti;
            
            
               (6)pagal Tarybos įgyvendinimo sprendimo 2012/232/ES 4 straipsnio 2 dalį Rumunija kartu su prašymu pratęsti priemonės taikymą Komisijai pateikė to įgyvendinimo sprendimo taikymo ataskaitą. Remdamasi šiuo metu turima informacija Rumunija teigia, kad taikyti 50 % ribą vis dar būtų pagrįsta; 
            
            
               (7)nukrypti leidžiančių priemonių galiojimo pratęsimas turėtų būti ribotas laiko atžvilgiu tiek, kiek būtina įvertinti tų priemonių veiksmingumą ir procentinio apribojimo tinkamumą. Todėl Rumunijai turėtų būti leidžiama toliau taikyti nukrypti leidžiančias priemones iki 2023 m. gruodžio 31 d.;
            
            
               (8)jeigu Rumunija mano, kad leidimą būtina pratęsti po 2023 m., iki 2023 m. kovo 31 d. ji turėtų pateikti Komisijai prašymą pratęsti leidimą kartu su ataskaita, kurioje būtų pateikta taikomos procentinės dalies peržiūra;
            
            
               (9)nukrypti leidžiančios priemonės turės tik nedidelį poveikį bendrai Rumunijos mokesčių pajamų, surenkamų galutinio vartojimo etape, sumai ir neturės neigiamo poveikio Sąjungos nuosaviems ištekliams iš PVM;
            
            
               (10)Įgyvendinimo sprendimas 2012/232/ES turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
         
         
            
               1 straipsnis
            
            
               Įgyvendinimo sprendimo 2012/232/ES 4 straipsnis pakeičiamas taip:
            
            
               „4 straipsnis
            
            
               1.Šis sprendimas nustoja galioti tą dieną, kai įsigalioja Sąjungos taisyklės, kuriomis nustatomos su variklinėmis kelių transporto priemonėmis susijusios išlaidos, kurios negali būti įtrauktos į visą PVM atskaitą, arba 2023 m. gruodžio 31 d. – atsižvelgiant į tai, kuri data ankstesnė.
            
            
               2.Prašymas dėl šiame sprendime numatytų nukrypti leidžiančių priemonių taikymo laikotarpio pratęsimo Komisijai pateikiamas iki 2023 m. kovo 31 d.
            
            
               Su tokiu prašymu pateikiama ataskaita, įskaitant procentinio apribojimo, kuris remiantis šiuo sprendimu taikomas teisei atskaityti PVM, peržiūrą.“. 
            
            
               2 straipsnis
            
            
               Šis sprendimas skirtas Rumunijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        2012 m. balandžio 26 d. Tarybos įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 117, 2012 5 1, p. 7).  
               
               
                  
                     (3)
                  
                        2015 m. sausio 27 d. Tarybos įgyvendinimo sprendimas (ES) 2015/156, kuriuo pratęsiamas Įgyvendinimo sprendimo 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio, galiojimo laikotarpis (OL L 26, 2015 1 31, p. 27).
               
               
                  
                     (4)
                  
                        2017 m. lapkričio 7 d. Tarybos įgyvendinimo sprendimas (ES) 2017/2012, kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 292, 2017 11 10, p. 57–58).
               
               
                  
                     (5)
                  
                        COM(2004) 728 galutinis. Pasiūlymas dėl Tarybos direktyvos, iš dalies pakeičiančios Direktyvą 77/388/EEB, siekiant supaprastinti pridėtinės vertės mokesčio prievolės vykdymą (OL C 24, 2005 1 29, p. 10), atsiimtas 2014 m. gegužės 21 d.
                  
                  (OL C 153, 2014  5 21, p. 3). 
               
               
                  
                     (6)
                  
                        OL L 347, 2006 12 11, p. 1. 
               
               
                  
                     (7)
                  
                        2012 m. balandžio 26 d. Tarybos įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 117, 2012 5 1, p. 7). 
               
               
                  
                     (8)
                  
                        2015 m. sausio 27 d. Tarybos įgyvendinimo sprendimas (ES) 2015/156, kuriuo pratęsiamas Įgyvendinimo sprendimo 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio, galiojimo laikotarpis (OL L 26, 2015 1 31, p. 27).
               
               
                  
                     (9)
                  
                        2017 m. lapkričio 7 d. Tarybos įgyvendinimo sprendimas (ES) 2017/2012, kuriuo iš dalies keičiamas Įgyvendinimo sprendimas 2012/232/ES, kuriuo Rumunijai leidžiama taikyti priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 26 straipsnio 1 dalies a punkto ir 168 straipsnio (OL L 292, 2017 11 10, p. 57).